ຂປລ. ໃນວັນທີ 5 ມິຖຸນາ 2017 ທີ່ກະຊວງປ້ອງກັນ ຄວາມສະຫງົບ ໄດ້ຈັດກອງປະຊຸມ ດຳເນີນຊີວິດການເມືອງ ປັບປຸງປົວແປງພັກ ທົ່ວກຳລັງປ້ອງກັນ ຄວາມສະຫງົບ ໂດຍການເປັນປະທານຂອງສະຫາຍ ພົຕ ສົມແກ້ວ ສີລາວົງ ເລຂາທິການສູນກາງພັກ, ລັດຖະມົນຕີ ກະຊວງປ້ອງກັນ ຄວາມສະຫງົບ, ມີ ສະຫາຍ ບຸນຍັງ ວໍລະຈິດ ເລຂາທິການໃຫຍ່ ຄະນະບໍລິຫານງານ ສູນກາງພັກ ປະຊາຊົນ ປະຕິວັດລາວ, ມີບັນດາຄະນະພັກ, ຄະນະນຳກະຊວງ, ພ້ອມດ້ວຍພະນັກງານຫລັກແຫລ່ງ ຈາກບັນດາກົມກອງອ້ອມຂ້າງກະຊວງ ເຂົ້າຮ່ວມ.
ໃນໂອກາດ ເຂົ້າຮ່ວມກອງປະຊຸມ ສະຫາຍ ບຸນຍັງ ວໍລະຈິດ ໄດ້ເນັ້ນວ່າ: ການດຳເນີນຊີວິດການເມືອງ ປັບປຸງປົວແປງພັກ ໃນຄັ້ງນີ້, ຕ້ອງເປັນການເຊີດຊູ ຄວາມຮັບຜິດຊອບຮ່ວມກັນ ຂອງໝູ່ຄະນະ ເພື່ອເລັ່ງໃສ່ ແກ້ໄຂຈຸດອ່ອນ, ຂໍ້ຄົງຄ້າງ ທັງເປັນການເສີມຂະຫຍາຍ ປະຊາທິປະໄຕ ຢູ່ພາຍໃນພັກ ຢ່າງແຂງແຮງ ເພື່ອລວບລວມ ສະຕິປັນຍາລວມໝູ່ ແລະ ມະຫາຊົນ, ຕີລາຄາຖືກຕ້ອງ, ຊັດເຈນ ຕໍ່ສະພາບການທີ່ເກີດຂຶ້ນ ແລະ ບັນລຸຄວາມເປັນ ເອກະພາບສູງ, ການຕັດສິນໃຈເດັດຂາດ ແລະ ດ້ວຍທິດທາງ, ວິທີການ, ມາດຕະການຈະແຈ້ງ ແລະ ເປັນລະບົບ ໃນການແກ້ໄຂບັນຫາ; ຕ້ອງເປັນການປຸກລະດົມ ຢ່າງແຂງແຮງ ມານະຈິດປະຕິວັດ ບຸກບືນທີ່ແທ້ຈິງ ຄື: ຍອມຮັບຈຸດອ່ອນ ແລະ ຂໍ້ຜິດພາດ, ຮູ້ຄວາມຜິດຕ້ອງແກ້ໄຂ, ຮູ້ຈຸດອ່ອນຕ້ອງປ່ຽນແປງ, ຮູ້ວ່າຕົນເອງຍັງດ້ອຍ ຕ້ອງຊອກຮູ້ຮ່ຳຮຽນ, ຕ້ອງກ້າເສຍສະຫລະ ເພື່ອຜົນປະໂຫຍດຂອງຊາດ.
ພ້ອມນີ້, ສະຫາຍ ເລຂາທິການໃຫຍ່ ຍັງໃຫ້ຮູ້ຕື່ມວ່າ: ສຳລັບອົງຄະນະພັກ ກະຊວງປ້ອງກັນຄວາມສະຫງົບ ຕ້ອງເຮັດໃຫ້ການດຳເນີນ ຊີວິດການເມືອງ ປັບປຸງປົວແປງພັກ ຕິດພັນກັບການສ້າງເງື່ອນໄຂ ແລະ ປັດໄຈຕ່າງໆ ເພື່ອບັນລຸບັນດາ ຄາດໝາຍໃຫຍ່ 5 ປະການ ຄື: ສ້າງກຳລັງປ້ອງກັນ ຄວາມສະຫງົບປະຊາຊົນ ໃຫ້ມີຄວາມໜັກແໜ້ນ ທາງດ້ານການເມືອງແນວຄິດ, ມີຄວາມຈົງຮັກພັກດີ ຊື່ສັດບໍລິສຸດຕໍ່ພັກ ຕໍ່ປະເທດຊາດ ແລະ ຕໍ່ປະຊາຊົນຢ່າງສະເໝີຕົ້ນສະເໝີປາຍ; ສ້າງກຳລັງປ້ອງກັນຄວາມສະຫງົບປະຊາຊົນ ໃຫ້ເປັນກຳລັງທີ່ມີຄວາມສາມັກຄີ ເປັນເອກະພາບ ຢ່າງໜັກແໜ້ນ; ສ້າງໃຫ້ເປັນກຳລັງທີມີລະບົບກົງຈັກ ການຈັດຕັ້ງທີ່ເຂັ້ມແຂງ, ມີເຫລົ່າຮົບວິຊາສະເພາະ ແລະ ໜ່ວຍປະກອບອາວຸດ ແຕ່ລະຂັ້ນທີ່ແທດເໝາະ, ມີຄວາມຊຳນິຊຳນານ ແລະ ໜັກແໜ້ນ; ສ້າງກຳລັງປ້ອງກັນ ຄວາມສະຫງົບ ໃຫ້ເປັນກຳລັງທີ່ມີລະບຽບວິໄນ, ມີແບບແຜນທີ່ທັນສະໄໝ ແລະ ສ້າງກຳລັງປ້ອງກັນ ຄວາມສະຫງົບ ໃຫ້ເປັນກຳລັງ ທີ່ມີຄວາມປອດໃສ ເຂັ້ມແຂງໜັກແໜ້ນ ເປັນກຳລັງທີ່ໄດ້ຮັບ ຄວາມໄວ້ວາງໃຈ ຈາກທົ່ວປວງຊົນ, ເປັນກຳລັງທີ່ ປະກອບສ່ວນຢ່າງຕັ້ງໜ້າ ເຂົ້າໃນການເຮັດໃຫ້ ປະເທດຊາດ ມີສະຖຽນລະພາບ ທາງດ້ານການເມືອງທີ່ໝັ້ນຄົງ ແລະ ມີຄວາມເປັນ ລະບຽບຮຽບຮ້ອຍ ທາງສັງຄົມຢ່າງໜັກແໜ້ນ.
ພ້ອມນີ້, ສະຫາຍ ເລຂາທິການໃຫຍ່ ຍັງໄດ້ຮຽກຮ້ອງ ໃຫ້ບັນດາສະຫາຍ ທົ່ວກຳລັງປ້ອງກັນຄວາມສະຫງົບ ຈົ່ງພ້ອມກັນຍົກສູງ ຄວາມຮັບຜິດຊອບຂອງຕົນ ເພື່ອໃຫ້ບັນລຸຕາມ ຄາດໝາຍທີ່ກ່າວມາ ດ້ວຍຈິດໃຈບຸກທະລຸ ໃນການເບິ່ງບັນຫາ, ກ້າເວົ້າຄວາມຈິງ, ກ້າຫານຮັບເອົາຄວາມຈິງ ແລະ ກ້າປ່ຽນແປງຕົນເອງ ໃຫ້ສົມກັບເປັນກຳລັງຫລັກແຫລ່ງ ຂອງກຳລັງປະກອບ ອາວຸດປະຊາຊົນ.
ຂ່າວ: ສົມຫວັງ
ເນື້ອໃນ: ຂປລ